text: Kanin-pest har ramt Vestjylland 
  17 oktober 2011 kl. 10.16
  Kaninavlerne har nu fået bekræftet det, som de frygtede mest. Kanin-pesten fra Lolland breder sig nu. Stor udstilling risikerer aflysning.
  Ifølge pålidelige kilder er det nu bekræftet, at fire unge slagtekaniner er døde af kaninpest i landsbyen St. Darum ved Bramming.   
  En stor kaninudstilling skal netop holdes i Bramming den 1. november. Det vil formentlig nu blive aflyst. 
  
  8 kaniner aflivet 
  Indenfor de seneste fire dage er otte kaniner på Lolland blevet aflivet på grund af kaninpest. Bliver en kanin smittet, dør den inden for 48 timer ved kvælning, og der er ingen mulighed for at redde den.
  Sidst der var udbrud af kaninpest var i 2007.
  
  Kan ikke smitte mennesker
  Normalt bliver kaninerne smittet i landområder. Men de seneste tilfælde er fundet inde i byer. To kaniner er døde i Nakskov, og seks er døde i Rødbyhavn. 
  Kaninpesten kan ikke smitte mennesker.
  